На основу Одлуке Градског већа града Врања о расписивању Јавног позива за учешће домаћинстава у спровођењу мере енергетске санације уградње соларних панела за производњу електричне енергије за сопствене потребе број 06-20/5/2023-04 од 03.02.2023. године и Правилника о суфинансирању енергетске санације породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте по основу јавног позива за суфинансирање програма енергетске санације стамбених зграда, породичних кућа и станова, ЈП1/22(„Службени лист града Врања“ број 8/2022 и 1/2023), Градско веће града Врања

расписује

ЈАВНИ ПОЗИВ

За суфинансирање уградњe соларних панела за производњу електричне енергије за сопствене потребе на породичним кућама на територији града Врања за 2023. годину.

I. ПРЕДМЕТ

Предмет финансирања обухвата следеће:

1) набавку и уградњу соларних панела, инвертера и пратеће инсталације за **породичне куће** за производњу електричне енергије за сопствене потребе, уградње двосмерног мерног уређаја за мерење предате и примљене електричне енергије, и израде неопходне техничке документације и извештаја извођача радова на уградњи соларних панела и пратеће инсталације за производњу електричне енергије који су у складу са законом неопходни приликом прикључења на дистрибутивни систем.Снага соларних панела не може бити већа од одобрене снаге мерног места, која је наведена у рачуну за утрошену електричну енергију, **а максимално до и једнако 6 kW** и остале неопходне инсталације за производњу електричне енергије и прикључење на дистрибутивни систем у складу са Прилогом 4 из Јавног позива;

Укупнa средства које град Врање заједно са средствима Управе за подстицање и унапређење енергетске ефикасности Републике Србије додељује путем овог Јавног позива износе **7.787.984,00** динара.

II КОРИСНИЦИ СРЕДСТАВА

Kорисници бесповратних средстава су домаћинства изузев:

1. власника посебних делова стамбено-пословног објеката који не служе за становање;
2. власника стамбених објеката који су у претходне две године после достављања Решења о додели бесповратних средстава за исте или сличне активности одустали од спровођења активности.

III УСЛОВИ ПРИЈАВЕ НА ЈАВНОМ ПОЗИВУ

Право учешћа на јавном позиву имају грађани који испуњавају следеће услове:

1. да је подносилац пријаве:

* власник објекта за који подноси пријаву и да је подносилац пријаве власник или носилац права над бројилом, или
* уколико подносилац пријаве није власник објекта за који се подноси пријава, неопходно је да има пријаву боравка на адреси објекта за који подноси пријаву и уз пријаву да поднесе писану сагласност власника објекта оверену од стране јавног бележника да се за објекат може поднети пријава;

1. да поседује један од следећих доказа за стамбени објекат:
   1. доказ о изградњи објекта пре доношења прописа о изградњи,
   2. грађевинску дозволу добијену кроз редован поступак обезбеђења дозволе,
   3. грађевинску дозволу добијену из поступка легализације или
   4. решење о озакоњењу
   5. доказ да су започели поступак легализације или озакоњења
2. да је измирио доспеле обавезе по основу пореза на имовину до тренутка подношења пријаве.
3. да је прикључен на дистрибутивну мрежу електричне енергије и да је на последњем рачуну за потрошњу електричне енергије регистрована потрошња од минимум 30 kWh.;

Уколико има више од једног власника породичне куће, потребно је доставити сагласност осталих власника приликом пријаве.

Уколико подносилац пријаве није власник породичне куће, потребно је доставити сагласност власника.

IV МАКСИМАЛНА ВИСИНА СРЕДСТАВА СУФИНАНСИРАЊА

Максимални износ средстава подстицаја који се додељује:

1) за меру која се односи на набавку и уградњу соларних панела, представља мањи износ од:

- 50% од вредности укупне инвестиције са ПДВ ом, а максимално 420.000 динара са ПДВ-ом, или;

- износа који се добија множењем снаге у kW соларних панела из достављене профактуре, са износом од 70.000 динара са ПДВ-ом;

V НЕПРИХВАТЉИВИ ТРОШКОВИ

У неприхватљиве трошкове спадају:

Трошкови радова, набавка материјала и опреме који настану пре првог обиласка Комисије за реализацију мера енергетске санације.

1. Трошкови који су у вези са набавком опреме: царински и административни трошкови
2. Трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита и сл.
3. Рефундација трошкова за већ набављену опрему и извршене услуге (плаћене или испоручене)
4. Набавка опреме коју подносилац захтева за бесповратна средства сам производи или за услуге које подносилац захтева сам извршава
5. други трошкови који нису у складу са мерама енергетске санације.

VI ОБАВЕЗНА ДОКУМЕНТАЦИЈА УЗ ПРИЈАВУ НА ЈАВНИ ПОЗИВ

Пријава мора да садржи:

Пријава коју на јавни позив подносе домаћинства ( породичне куће ) нарочито садржи:

1. потписан и попуњен Пријавни образац за суфинасирање мера енергетске ефикасности за породичне куће (Прилог 1) са попуњеним подацима о мери за коју се конкурише и о стању грађевинских (фасадних) елемената и грејног система објекта;
2. фотокопије личних карата или очитане личне карте за сва физичка лица са јасно видљивом адресом становања која живе на адреси породичне куће или стана за које се подноси пријава. За малолетне лица доставити фотокопије здравствених књижица;
3. један од доказа за стамбени објекат из одељка III, став 1. тачка 2);
4. фотокопију решења о утврђивању пореза на имовину за претходну годину;
5. фотокопију рачуна за утрошену електричну енергију за стамбени објекат за који се конкурише за последњи месец, ради доказа да се живи у пријављеном стамбеном објекту (потрошња не може бити мања од 30 kWh месечно);
6. предмер и предрачун/ профактура за опрему са уградњом издата од привредног субјекта са листе директних корисника (привредних субјеката) (Прилог 2) коју је објавио Град Врање;
7. потписана изјава о члановима домаћинства, изјава о испуњености услова и изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања.(Прилог 8 )
8. потписана сагласност сувласника уколико има више од једног власника породичне куће (Прилог 9 )
9. сагласност власника уколико подносилац пријаве није власник породичне куће

VII ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ

Конкурсна документација за Јавни позив може се преузети на интернет страници града Врања, или на пријавници Градске управе града Врања и садржи:

1. Комплетан текст Јавног позива,
2. Прилог 1 - за грађане - Пријавни образац и образац о стању породичних кућа Прилог 2 - Листа привредних субјеката/ извођача радова са које грађани бирају јендог извођача од којег морају да прибаве предрачун са ценом за опрему и уградњу и количином опреме и уградњу.
3. Прилог 3 - Kритеријуми за избор пројеката уградње соларних панела и пратеће инсталације за производњу електричне енергије за сопствене потребе
4. Прилог 4 - Општи услови за прикључење фотонапонских модула на унутрашње инсталације постојећег објекта купца за :

Индивидуална домаћинства са директним мерењем;

Издати од стране Електродистрибуције Србије д.о.о. Београд, 03.12.2021. године.

1. Прилог 5 – Брошура Министарства рударства и енергетике „Корак по корак – Како да постану купци – произвођачи електричне енергије“.
2. Прилог 6 – Пример рачуна за електричну енергију са обележеном одобреном снагом
3. Прилог 7 – Модел уговора о потпуном снабдевању са нето мерењем
4. Прилог 8 – Изјава o члановима домаћинства, изјава о испуњености услова и изјава да град може да извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања (Уверење локалне пореске администрације, увид у РГЗ и слично)
5. Прилог 9: Сагласност сувласника

VIII МЕСТО И РОК ДОСТАВЈЬАЊА ПРИЈАВА

Рок за подношење пријава је 21 дан од дана објављивања Јавног позива на званичној интернет страници и огласној табли града Врања,

Јавни позив је отворен закључно са даном 27.02.2023. године.

Попуњени, потписани и одштампани пријавни образац и пратећа документација достављају се у затвореној коверти са назнаком:

„ПРИЈАВА ЗА ЈАВНИ ПОЗИВ ЗА УЧЕШЋЕ ГРАЂАНА У СПРОВОЋЕЊУ МЕРE ЕНЕРГЕТСКЕ САНАЦИЈЕ ПУТЕМ УГРАДЊЕ СОЛАРНИХ ПАНЕЛА ЗА ПРОИЗВОДЊУ ЕЛЕКТРИЧНЕ ЕНЕРГИЈЕ - НЕ ОТВАРАТИ”, са пуном адресом пошиљаоца на полеђини коверте.

Пријава се предаје лично на шалтеру бр.1 Градске управе града Врања у услужном центру или препоручено поштом на адресу:

Градска управа града Врања, ул. Краља Милана бр.1, 17500 Врање.

Комисија за реализацију мера енергетске санације.

**За све додатне информације и обавештења** у вези Јавног позива можете се обратити **на контакт телефон 017/402-381** или на електронску адресу: e-mail: еnergetskasanacija@vranje.org.rs

Сва питања и одговори биће објављени на интернет страници града Врања, линк: <https://vranjejls.org.rs/fascikla/energetska-sanacija>

**Благовременом доставом сматра се и препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа.**

**Пријаве послате на било који други начин неће бити узете у разматрање. Неблаговремене и непотпуне пријаве се неће разматрати.**

IX КРИТЕРИЈУМИ ЗА ИЗБОР ПРОЈЕКАТА

Критеријуми за избор пројеката су следећи:

1. постојеће стање спољних зидова;
2. постојећи начин грејања;
3. постојеће карактеристике спољне столарије;
4. К фактор заузетости површине за породичне куће;
5. коришћење субвенција за енергетску санацију (средства града/Републике)

Додатни критеријуми:

1) уколико се два захтева оцене истим бројем бодова, предност имају подносиоци пријава чији је фактор искоришћавања површине К мањи.

2) износ тражене субвенције, и

3) зона у којој се објекат налази.

Детаљни начин бодовања према наведеним критеријумима је дат у Прилогу 3 (Прилог 3 је информативног карактера, не доставља се уз пријаву).

X ОЦЕЊИВАЊЕ, УТВРЂИВАЊЕ ЛИСТЕ И ИЗБОР КРАЈЊИХ КОРИСНИКА

Оцењивање и рангирање пројеката домаћинства, врши се у складу са Правилником и применом критеријума из одељка IX Јавног позива.

Пријава ће се сматрати неуредном ако у достављеној писаној форми недостаје било који документ из одељка VI. Јавног позива и у том случају решењем ће бити одбачена.

Пријаве са документацијом чија садржина није у складу са Јавним позивом се не оцењују и решењем ће бити одбијене.

Комисија разматра пријаве и у складу са условима из одељка III Јавног позива, утврђује прелиминарну листу крајњих корисника на основу бодовања према критеријумима из одељка IX Јавног позива.

У току поступка оцене и избора пројеката Комисија може да од подносиоца пријаве, према потреби, затражи додатну документацију и информације.

Листу из става 4. овог одељка Комисија објављује на огласној табли града Врања и званичној интернет страници града Врања.

Подносиоци пријава имају право увида у поднете пријаве и приложену документацију по утврђивању листе из става 4. овог одељка у року од три дана од дана објављивања листе.

На листу из става 4. овог одељка подносиоци пријава имају право приговора Комисији у року од осам дана од дана њеног објављивања. Приговор се подноси на писарницу града Врања.

Комисија је дужна да размотри поднете приговоре на листу из става 4. овог одељка као и да донесе одлуку о приговору, која мора бити образложена, у року од 15 дана од дана његовог пријема и на основу донетих одлука донесе ревидирану прелиминарну листу.

На основу листе из става 9. овог одељка Комисија врши теренски обилазак ради увида у стање стамбених објеката са те листе закључно са редним бројем подносиоца пријаве до којег су обезбеђена укупна средства за субвенционисање.

Уколико је Комисија приликом теренског обиласка из става 10. овог одељка утврдила да је подносилац пријаве дао неистините податке у пријави Комисија га елиминише из ревидиране прелиминарне листе и спроводи теренски обилазак првог следећег на листи код кога није вршен теренски обилазак.

Приликом теренског обиласка уз обавезно присуство подносиоца захтева, комисија сачињава записник у два примерка, при чему један остаје подносиоцу пријаве, а један задржава Комисија. У записнику Комисија потврђује да ли су мере наведене у предмеру и предрачуну који је грађанин поднео приликом пријаве на јавни позив прихавтљиве.

На основу записника из става 12. овог одељка комисија сачињава коначну листу крајњих корисника и објављује на огласној табли града Врања и званичној интернет страници града Врања

На листу из става 13. овог одељка подносиоци пријава код којих .је извршен теренски обилазак, имају право приговора Комисији у року од осам дана од дана објављивања коначне листе крајњих корисника. Приговор се подноси на писарницу града Врања.

Комисија је дужна да одлучи по приговорима из става 15. овог одељка у року од 15 дана од дана пријема приговора и након одлучивања по свим приговорима сачини коначну листу крајњих корисника.

Градско веће града Врања доноси Одлуку о додели бесповратних средстава грађанима за спровођење мера енергетске санације, на основу чега се закључују уговори.

X НАЧИН РЕАЛИЗАЦИЈЕ ДОДЕЉЕНИХ СРЕДСТАВА

Град Врање ће вршити пренос средстава искључиво привредним субјектима - извођачима радова, а не домаћинствима, након што грађанин изврши целокупну уплату извођачу радова и након завршетка реализације мере.

Услов да се пренесу средства извођачу радова је потврда Комисије да су радови изведени како је предвиђено предмером и предрачуном који је грађанин предао када се пријавио за меру као и у складу са записником Комисије приликом првог изласка.

Грађанин мора имати уредну документацију (рачуне и атесте) које ће доставити надлежној комисији.

Град Врање ће вршити пренос средстава изабраним извођачима радова у складу са закљученим уговором. Грађанин ће сам сносити трошкове изведених радова који буду већи од износа субвенције наведене у одељку I (максималног износа бесповратних средстава града Врања).

Након завршетка радова за меру уградње соларних панела потребно је да грађанин достави Комисији, доказ о уплати целокупног сопственог удела у финансирању радова на уградњи соларних панела и остале инсталације привредном субјекту (извођачу радова) (признаница/рачун).

Услови да град пренесе средства субвенције привредном субјекту (извођачу радова) за меру уградње соларних панела су:

1. Потврда Комисије да су радови изведени како је предвиђено предмером и предрачуном који је грађанин предао када се пријавио на јавни позив.
2. Да је грађанин потписао уговор о потпуном снабдевању са нето мерењем са ЕПС снабдевањем.
3. ОДС изда Акт о прикључењу, прикључи купца-произвођача на дистрибутивни систем и упише га у регистар купца-произвођача.

Контролу извршења уговорених обавеза извршиће надлежни органи у сарадњи са Комисијом.

Уколико грађанин није средства наменски утрошио, или радови нису изведени у складу са предмером и предрачуном који је грађанин поднео приликом подношења пријаве, град Врање неће уплатити средства додељена Решењем.

Уколико привредни субјекат није средства наменски утрошио, или радови нису изведени у складу са предрачуном који је грађанин поднео приликом пријаве, град неће уплатити средства додељена јавним позивом

Уколико из неког разлога грађанин не може да реализује набавку од одабраног привредног субјекта, има право да изврши набавку од другог са листе и да о томе, пре реализације набавке, обавести Комисију и достави нову профактуру/предрачун, с тим да износ субвенције не може бити већи од одобреног.